b'\n_START_ARTICLE_\nMihael Stroj\n_START_SECTION_\n\xc5\xbdivljenjepis\n_START_PARAGRAPH_\nMihael Stroj se je rodil kot peti od osmih otrok Antona in Marije Stroj, roj. Kokal. Mladost je pre\xc5\xbeivel v Ljubnem na Gorenjskem. Leta 1812 je zaradi iz\xc4\x8drpanosti umrla slikarjeva mati. O\xc4\x8de Anton se je kmalu ponovno poro\xc4\x8dil, prodal posestvo v Ljubnem in se z dru\xc5\xbeino preselil v Ljubljano. Mihael Stroj je v Ljubljani za\xc4\x8del obiskovati Glavno vzorno \xc5\xa1olo. Leta 1817 je \xc4\x8detrti \xc5\xa1olski razred kon\xc4\x8dal s prav dobrim uspehom, nato pa se je vpisal v t. i. risarski razred in ga leta 1820 kon\xc4\x8dal z odliko. \xc5\xa0olanje je nato nadaljeval na Dunaju, saj se je leta 1821 vpisal na Akademijo likovnih umetnosti. Iz tega obdobja nam je znano tudi njegovo prvo delo tj. risba glave, prav tako pa tudi slikarjev avtoportret. Znano je, da je Stroj leta 1825 \xc5\xa1e obiskoval Akademijo likovnih umetnosti, ni pa znan zaklju\xc4\x8dek njegovega \xc5\xa1tudija._NEWLINE_Leta 1830 se je Stroj zadr\xc5\xbeeval v Zagrebu, kjer se je plemstvu in vplivnim me\xc5\xa1\xc4\x8danom ponudil za portretista. Ker je dobil veliko naro\xc4\x8dil, je v Zagrebu ostal in na Hrva\xc5\xa1kem bival (z vmesnimi postanki v Sloveniji) vse do leta 1842. V tem obdobju je naslikal najve\xc4\x8d portretov, pa tudi nekaj del z nabo\xc5\xbeno vsebino npr. oltarne slike za cerkvi v Vugrovcu in Novi Ra\xc4\x8di pri Bjelovarju._NEWLINE_Na Hrva\xc5\xa1kem se je sre\xc4\x8dal z idejo ilirizma in se dru\xc5\xbeil s \xc4\x8dlani ilirskega gibanja, med katerimi so bili Stanko Vraz, Djuro Jela\xc4\x8di\xc4\x87, dru\xc5\xbeina O\xc5\xbeegovi\xc4\x87 in mnogi drugi._NEWLINE_Leta 1841 se je slikar na \xc5\xa0estinah pri Zagrebu poro\xc4\x8dil z Margareto Berghaus, s katero je imel pet h\xc4\x8dera. Leto kasneje pa se je ponovno vrnil v Ljubljano, kjer je nadaljeval s slikanjem portretov pomembnih me\xc5\xa1\xc4\x8danov mesta Ljubljane, \xc5\xa1e vedno pa je dobival precej naro\xc4\x8dil s Hrva\xc5\xa1ke. Umrl je na svojem domu v Ljubljani za posledicami ponovne kapi.\n_START_SECTION_\nDelo\n_START_PARAGRAPH_\nMihael Stroj je eden najvidnej\xc5\xa1ih predstavnikov slovenskega slikarstva v 19. stoletju. Ustvarjal je v obdobju klasicizma in romantike, vidne pa so tudi primesi bidermajerja. Ve\xc4\x8dinoma je uporabljal tehniko olja na platnu. _NEWLINE_Najve\xc4\x8dji del njegovega opusa zavzemajo portreti bogatih me\xc5\xa1\xc4\x8danov v Ljubljani in Zagrebu. Slikal pa je tudi motive s sakralno, \xc5\xbeanrsko in zgodovinsko tematiko._NEWLINE_Spodaj so na\xc5\xa1teta nekatera slikarjeva dela:'